
 10.5.2021
 BG
 Официален вестник на Европейския съюз
 L 162/25
 РЕГЛАМЕНТ ЗА ИЗПЪЛНЕНИЕ (ЕС) 2021/760 НА КОМИСИЯТА
 от 7 май 2021 година
 за изменение на регламенти за изпълнение (ЕС) 2020/761 и (ЕС) 2020/1988 по отношение на системата за управление на някои тарифни квоти с лицензии и за отмяна на Регламент за изпълнение (ЕС) 2020/991
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1), и по-специално член 187 и член 223, параграф 3 от него,
 като взе предвид Регламент (ЕС) No 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) No 352/78, (ЕО) No 165/94, (ЕО) No 2799/98, (ЕО) No 814/2000, (ЕО) No 1290/2005 и (ЕО) No 485/2008 на Съвета (2), и по-специално член 66, параграф 4 от него,
 като взе предвид Регламент (ЕС) No 510/2014 на Европейския парламент и на Съвета от 16 април 2014 г. за определяне на търговския режим, приложим за някои стоки, получени от преработката на селскостопански продукти, и за отмяна на регламенти (ЕО) No 1216/2009 и (ЕО) No 614/2009 на Съвета (3), и по-специално член 9, първа алинея, букви а)—г) и член 16, параграф 1, първа алинея, буква а) от него,
 като има предвид, че:
 (1)
 С Регламент за изпълнение (ЕС) 2020/761 на Комисията (4) се определят правилата за управление на тарифните квоти за внос и износ на селскостопански продукти, управлявани чрез система на лицензии за внос и износ, заменят се и се отменят някои актове, с които са открити тези квоти, и се предвиждат специални правила.
 (2)
 Членове 16, 17 и 61 от Регламент за изпълнение (ЕС) 2020/761 следва да бъдат изменени, така че да се пояснят сроковете, в които държавите членки трябва да съобщят обхванатите от лицензии количества и информацията, свързана с електронната система за регистрация и идентификация на оператори с лицензия („електронна система LORI“), посочена в член 13 от Делегиран регламент (ЕС) 2020/760 на Комисията (5), сертификатите за автентичност и сертификатите IMA 1.
 (3)
 Необходимо е правилата относно валидността на сертификатите IMA 1 за млечни продукти да бъдат изменени и приведени в съответствие с общите правила относно срока на валидност на лицензиите за внос. Съответно следва да се заличи последното изречение в член 53, параграф 6 от Регламент за изпълнение (ЕС) 2020/761.
 (4)
 В случай че операторите подават заявления за лицензии за износ по електронен път, те следва да могат да подават по същия начин и декларацията за допустимост на вносителите от Съединените щати, придружаваща заявленията за лицензии за износ в рамките на квотите за сирене, открити от Съединените щати. Съответно член 59 от Регламент за изпълнение (ЕС) 2020/761 следва да бъде изменен.
 (5)
 Съгласно член 61, параграф 2 от Регламент за изпълнение (ЕС) 2020/761 държавите